b'\n_START_ARTICLE_\nCaernarfon\n_START_SECTION_\nZgodovina\n_START_PARAGRAPH_\nBogati naravni viri v o\xc5\xbeini Menai in okoli nje so omogo\xc4\x8dili naselitev \xc5\xbee v prazgodovini. V obdobju, znanem kot Rimska Britanija, so v regiji \xc5\xbeiveli Ordoviki, keltsko pleme. Rimska utrdba Segontium (imenovana po bli\xc5\xbenji reki Seiont) je bila ustanovljena okrog leta 80 n. \xc5\xa1t. zaradi podjarmljenja Ordovikov ob rimskem osvajanju Britanije. Po rimskem umiku iz Britanije okoli leta 410 je bilo naselje znano kot Cair Segeint ("trdnjava Seiont") in kot Cair Custoient ("trdnjava Constantius ali Constantine"). _NEWLINE_V poznem 11. stoletju je Viljem Osvajalec pri Caernarfonu odredil gradnjo gradu mota kot del vdora Normanov v Wales.  Bil je neuspe\xc5\xa1en in Wales je ostal neodvisen do pribli\xc5\xbeno leta 1283. Normanski grad mota je bil zgrajen poleg naselja in je bil znan kot y gaer yn Arfon ("trdnjava v Arfonu", regija Arfon \xe2\x80\x93 izvor imena je povezan z lego nasproti Angleseyja, znanega kot M\xc3\xb4n v vali\xc5\xbean\xc5\xa1\xc4\x8dini)._NEWLINE_Nato je Caernarfon postal del Kraljevine Gwynedd. Listina Llywelyna Velikega (Llywelyn ap Gruffudd \xe2\x80\x93 kralj Gwynedda) iz leta 1221 za kanonika samostana Penmon na Angleseyju omenja Kaerinarfon ; Brut y Tywysogion (Kronika princev \xe2\x80\x93 vali\xc5\xbeansko srednjeve\xc5\xa1ko besedilo, nadaljevanje knjige Zgodovina britanskega kraljestva (Historia Regum Britanniae), ki jo je napisal vali\xc5\xbeanski zgodovinar Geoffrey iz Monmoutha), omenja Kaerenarvon in Caerenarvon. _NEWLINE_V 13. stoletju se Llywelyn ap Gruffudd, vladar Gwynedda, ni hotel pokoriti angle\xc5\xa1kemu kralju Edvardu I., zato so Angle\xc5\xbei osvojili Gwynedd. Temu je sledila gradnja gradu Caernarfon, ki je ena najve\xc4\x8djih in najveli\xc4\x8dastnej\xc5\xa1ih utrdb, ki so jih Angle\xc5\xbei zgradili v Walesu. Leta 1284 je bila s Statutom iz Rhuddlana ustanovljena angle\xc5\xa1ka upravna enota Caernarfonshire, pa tudi okro\xc5\xbeje Caernarfon, grofija in trg ter sede\xc5\xbe angle\xc5\xa1ke vlade v severnem Walesu._NEWLINE_Leta 1283 je kralj Edvard I. prenehal osvajanje Walesa, ko ga je zavaroval z verigo gradov in obzidanih mest. Zdi se, da se je gradnja novega kamnitega gradu Caernarfon za\xc4\x8dela takoj za tem.  Edvardov arhitekt, James iz svetega Georgea, se je zgledoval po gradu in obzidju Konstantinopla, morda se je zavedal legendarne povezave._NEWLINE_Edvardov \xc4\x8detrti sin Edvard Caernarfonski, pozneje Edvard II., se je rodil na gradu aprila 1284 in leta 1301 postal vali\xc5\xbeanski princ (Prince of Wales). Zgodba, zapisana v 16. stoletju, pripoveduje, da je bil novi princ rojen Vali\xc5\xbean in se je predpostavljalo, da ni nikoli spregovoril niti besedice angle\xc5\xa1ko, vendar ni sodobnih dokazov za to.  Bil je podpornik kri\xc5\xbearjev._NEWLINE_Caernarfon je bil ustanovljen kot okro\xc5\xbeje leta 1284 z listino Edvarda I. Listina je dolo\xc4\x8dila za \xc5\xbeupana okro\xc5\xbeja upravnika gradu. _NEWLINE_Nekdanje ob\xc4\x8dinsko okro\xc5\xbeje se je leta 1963 preimenovalo v kraljevo okro\xc5\xbeje. Leta 1974 je bilo odpravljeno z zakonom o lokalni samoupravi iz leta 1972. Skupnosti, ki ga je nasledila, je bil odobren status "kraljevo mesto". Caernarfon je bil okraj zgodovinskega okro\xc5\xbeja Caernarfonshire._NEWLINE_Vzpon Tudorjev na prestol Anglije je umiril sovra\xc5\xbenosti med Angle\xc5\xbei in povzro\xc4\x8dil, da je grad za\xc4\x8del propadati. Leta 1911 se je David Lloyd George, poslanec za Caernarfon, strinjal z britansko kraljevo dru\xc5\xbeino, da razglasitev vali\xc5\xbeanskega princa prenesejo v grad Caernarfon. Slovesnost je bila 13. julija in s tem je bila prihodnost Edvarda VIII. uradno dolo\xc4\x8dena._NEWLINE_Leta 1955 je bil Caernarfon kandidat za naslov prestolnice Walesa iz zgodovinskih razlogov, a ni bil potrjen z glasovanjem vali\xc5\xbeanskih lokalnih oblasti, dobil je le 11 glasov v primerjavi s Cardiffom, ki jih je dobil 136.  Vali\xc5\xbeansko glavno mesto je postal Cardiff._NEWLINE_Mesto Caernarfon se je razvilo v veliko turisti\xc4\x8dno sredi\xc5\xa1\xc4\x8de in sede\xc5\xbe sveta Gwynedda z uspe\xc5\xa1nim pristani\xc5\xa1\xc4\x8dem in marino. Raz\xc5\xa1irilo se je prek srednjeve\xc5\xa1kih zidov. V njem je najve\xc4\x8d vali\xc5\xbeansko govore\xc4\x8dih dr\xc5\xbeavljanov v Walesu. Status kraljevskega okro\xc5\xbeja (Royal Borough) mu je dodelila kraljica Elizabeta II. leta 1963, a je bil leta 1974 spremenjen v "kraljevo mesto". Grad in obzidje sta del svetovne dedi\xc5\xa1\xc4\x8dine pod naslovom Castles and Town Walls of King Edward in Gwynedd (Gradovi in obzidja kralja Edvarda v Gwyneddu)._NEWLINE_1. julija 1969 je bila na gradu Caernarfon slovesnost za Charlesa, vali\xc5\xbeanskega princa. Kljub teroristi\xc4\x8dnim gro\xc5\xbenjam in protestom, ki so se kon\xc4\x8dali s smrtjo dveh \xc4\x8dlanov gibanja za obrambo Walesa (Mudiad Amddiffyn Cymru), je potekala brez zapletov. Alwyn Jones in George Taylor sta bila ubita, ko je bomba, name\xc5\xa1\xc4\x8dena na \xc5\xbeelezni\xc5\xa1ki progi v Abergelu, da bi ustavila britanski kraljevi vlak, eksplodirala prezgodaj. Bombni napad je organiziral vodja gibanja John Jenkins. Pozneje so ga prijeli in je bil obsojen na deset let zapora.\n_START_SECTION_\nGeografija\n_START_PARAGRAPH_\nCaernarfon le\xc5\xbei na ju\xc5\xbenem bregu o\xc5\xbeine Menai s pogledom na otok Anglesey, 13,8 km jugozahodno od Bangorja, 31,2 km severno od Porthmadoga in pribli\xc5\xbeno 12,9 km zahodno od Llanberisa in narodnega parka Snowdonia.  V mestu je ustje reke Seiont, ki ustvarja naravno pristani\xc5\xa1\xc4\x8de, kjer se izliva v o\xc5\xbeino Menai. Grad Caernarfon stoji ob ustju reke.  Cesta A487 poteka neposredno prek Caernarfona. Do Llanberisa ob vzno\xc5\xbeju Snowdona se je mogo\xc4\x8de pripeljati po cesti A 4086, ki pelje dalje vzhodno od mesta do Capel Curiga. Severno od mesta je kolesarska pot lon Las Menai do bli\xc5\xbenjega Y Felinhelija. Ju\xc5\xbeno od mesta je kolesarska pot L\xc3\xb4n Eifion, ki vodi do Bryncira v bli\xc5\xbeini Criccietha. Pot ponuja pogled na gore Snowdon vzdol\xc5\xbe polotoka Ll\xc5\xb7n in \xc4\x8dez na otok Anglesey.  Obnova \xc5\xbeelezni\xc5\xa1ke proge Welsh Highland Railway ali Rheilffordd Eryri, ozkotirne spomeni\xc5\xa1ko za\xc5\xa1\xc4\x8ditene proge, je bila kon\xc4\x8dana leta 2011 in poteka od Caernarfona do Porthmadoga, kjer se zdru\xc5\xbei s progo Festiniog.\n_START_SECTION_\nGospodarstvo\n_START_PARAGRAPH_\nZgodovinski pomen in znamenitosti Caernarfona omogo\xc4\x8dajo razvoj turizma.  Mnoga lokalna podjetja skrbijo za turisti\xc4\x8dne storitve. Tu so \xc5\xa1tevilna gosti\xc5\xa1\xc4\x8da, gostilne in lokali, hoteli, restavracije in trgovine. Ve\xc4\x8dina trgovin v mestu je v sredi\xc5\xa1\xc4\x8du mesta okrog Pool Streeta in na Grajskem trgu (Maes) ali na Doc Fictoria. \xc5\xa0tevilne trgovine so prav tako znotraj obzidja mesta._NEWLINE_Pool Street in Grajski trg (Maes) imata ve\xc4\x8d velikih maloprodajnih trgovin in manj\xc5\xa1ih neodvisnih trgovin. Pool Street je pe\xc5\xa1cona  in glavna mestna nakupovalna ulica. Grajski trg, po navadi imenovan "Maes", je tudi mestna tr\xc5\xbenica, ki o\xc5\xbeivi vsako soboto vse leto, poleti pa je tudi ob ponedeljkih.  Trg je bil prenovljen leta 2009. Od tedaj so prepiri zaradi prometa in te\xc5\xbeav s parkiranjem. Med prenovo je bilo odlo\xc4\x8deno, da odstranijo ovire in se ustvari "skupen prometni prostor". To je prvi tovrstni primer v Walesu, vendar ga je svetnik Bob Anderson opisal kot "preve\xc4\x8d dvoumen" za udele\xc5\xbeence v prometu.  Veliko o\xc4\x8ditkov je bilo tudi zaradi odstranitve zelo starega hrasta pred banko HSBC, ki je bil zgodovinska zna\xc4\x8dilnost. Ko je bil julija 2009 Maes ponovno odprt, je lokalni politik in minister za dedi\xc5\xa1\xc4\x8dino Walesa Alun Ffred Jones AM rekel: "uporaba lepega lokalnega skrilavca je zelo pomembna na novem Maesu"._NEWLINE_V mestu je veliko starih javnih zgradb, med njimi The Four Alls, The Anglesey Arms Hotel, The Castle Hotel, The Crown, Morgan Lloyd, Pen Deitch in The Twthill Vaults. Najstarej\xc5\xa1a hi\xc5\xa1a v Caernarfonu je Black Boy Inn, ki je bila last iste dru\xc5\xbeine ve\xc4\x8d kot 40 let, dokler je leta 2003 niso prodali lokalnemu neodvisnemu dru\xc5\xbeinskemu podjetju. Pub znotraj obzidja Caernarfona stoji \xc5\xbee od 16. stoletja in v zgradbi naj bi bilo zaznanih precej duhov. _NEWLINE_Znotraj in okoli mestnega obzidja so \xc5\xa1tevilne restavracije, javne zgradbe, gostilne, gosti\xc5\xa1\xc4\x8da in preno\xc4\x8di\xc5\xa1\xc4\x8da.\n_START_SECTION_\nUprava\n_START_PARAGRAPH_\nV mestu je sede\xc5\xbe sveta Gwynedda. Za mesto in preostali del severozahodnega Walesa deluje okrajno sodi\xc5\xa1\xc4\x8de, ki se je leta 2009 preselilo v nov kompleks na cesti Llanberis. Caernarfon je zdaj del volilne enote Arfon za britanski parlament in dr\xc5\xbeavni zbor za Wales. Mesto je pobrateno z mestom Landerneau v Bretanji.\n_START_SECTION_\nDemografija\n_START_PARAGRAPH_\nLeta 2001 je v \xc5\xbeupniji Caernarfon \xc5\xbeivelo 9611 prebivalcev.  Pogovorno so znani kot "Cofis". Beseda "cofi" / k\xc9\x92vi / se uporablja tudi za opis lokalnega nare\xc4\x8dja in vsebuje veliko besed, ki jih drugje ne uporabljajo._NEWLINE_V Walesu ima Gwynedd najve\xc4\x8d govorcev vali\xc5\xbean\xc5\xa1\xc4\x8dine. Najve\xc4\x8d jih je v Caernarfonu in okoli njega.  Glede na popis leta 2001 je 86,1 \xc2\xa0% prebivalstva govorilo vali\xc5\xbeansko; najve\xc4\x8d starih 10\xe2\x80\x9314 let, od katerih je 97,7\xc2\xa0% govorilo teko\xc4\x8de. Mesto je danes sredi\xc5\xa1\xc4\x8de vali\xc5\xbeanskega nacionalizma.\n_START_SECTION_\nGrad Caernarfon\n_START_PARAGRAPH_\nSedanja grajska stavba je bila zgrajena med letoma 1283 in 1330 po nalogu kralja Edvarda I. Obkro\xc5\xbeena je z obzidjem in poligonalnimi stolpi ter naj bi bila posnetek obzidja Konstantinopla. Veli\xc4\x8dastno obzidje z devetimi stolpi in dvema vhodnima poslopjema je v glavnem ohranjeno. Zanj skrbi Cadw in je odprt za javnost. V gradu je voja\xc5\xa1ki muzej Royal Welch Fusiliers.\n_START_SECTION_\nMestno obzidje\n_START_PARAGRAPH_\nSrednjeve\xc5\xa1ko obzidje z osmimi stolpi in dvema vhodoma z dvojnimi stolpi sestavlja 730 metrov dolgo vezje okoli starega mestnega jedra. Zgrajeno je bilo med letoma 1283 in 1285. Obzidje je v oskrbi Cadw in je majhen del je dostopen javnosti. Obzidje in grad Caernarfon sta bila leta 1986 razgla\xc5\xa1ena za del svetovne dedi\xc5\xa1\xc4\x8dine.  V obrazlo\xc5\xbeitvi Unesca sta grad in obzidje skupaj z drugimi kraljevimi gradovi v Gwyneddu "najbolj\xc5\xa1a primera voja\xc5\xa1ke arhitekture poznega 13. in za\xc4\x8detka 14. stoletja v Evropi".\n_START_SECTION_\nCerkev svetega Pebliga\n_START_PARAGRAPH_\nPosve\xc4\x8dena je svetemu Pebligu, sinu svete Elen in Magna Maksima. Zgrajena je bila na pomembnem zgodnjekr\xc5\xa1\xc4\x8danskem kraju, kjer je bil pred tem rimski mitrej ali tempelj Mitre, v bli\xc5\xbeini rimske trdnjave Segontium. Rimski oltar je ohranjen v eni od sten, restavratorsko delo iz 19. stoletja. Sedanja cerkev v glavnem izvira iz 14. stoletja in je na seznamu stavb stopnje I.\n_START_SECTION_\nKip Davida Lloyda Georgea\n_START_PARAGRAPH_\nKip na Grajskem trgu je delo W. Goscomba Johna in je bil postavljen leta 1921, ko je bil Lloyd George predsednik vlade. David Lloyd George je bil poslanec od leta 1890 do 1945.\n_START_SECTION_\nStara tr\xc5\xbenica\n_START_PARAGRAPH_\nDvorana stare tr\xc5\xbenice na ulicah Hole-in-the-Wall Street in Crown Street je bila zgrajena leta 1832, vendar sta bili notranjost in streha obnovljeni pozneje v istem stoletju. Stavba je na seznamu stopnje II.'